Document ID: 32006D0801

DEĊIŻJONI TAL-KUMMISSJONI
tas-17 ta' Novembru 2006
li temenda d-Deċiżjoni 2005/432/KE li tistabbilixxi l-kondizzjonijiet tas-saħħa ta' l-annimali u tas-saħħa pubblika u ċ-certifikati mudell għall-importazzjonijiet tal-prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE u 97/222/KE
(innotifikata taħt dokument numru C(2006) 5444)
(Test b'rilevanza għaż-ŻEE)
(2006/801/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/118/KEE tas-17 ta' Diċembru 1992 li tipprovdi għal rekwiżiti fir-rigward tas-saħħa ta' l-annimali u tas-saħħa pubblika li jirregolaw il-kummerċ u l-importazzjoni fil-Komunità ta' prodotti mhux soġġetti għar-rekwiżiti stabbiliti f'regoli Komunitarji speċifiċi msemmija fl-Anness A(1) tad-Direttiva 89/662/KEE u, fejn jidħlu l-patoġeni, id-Direttiva 90/425/KEE (1), u b'mod partikolari l-Artikolu 10 (2) (c) tagħha,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (2), u b'mod partikolari l-Artikolu 8(4), l-Artikolu 9(2)(b) u l-Artikolu 9(4)(b) u (c) tagħha,
Billi:
(1)
Ċerti referenzi għad-definizzjonijiet fid-Deċiżjoni 2005/432/KE (3) għandhom jiġu aġġornati.
(2)
Billi r-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene ta' l-affarijiet ta' l-ikel, ir-Regolament (KE) Nru 853/2004 tal-Parlament Ewropew u tal-Kunsill ta-29 ta' April 2004 li jistipula regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali u maħsuba għall-konsum mill-bniedem, huma issa applikabbli, jeħtieġ li jiġu emendati u aġġornati il-kundizzjonijiet Komunitarji tas-saħħa u l-ħtiġijiet ta' ċertifikazzjoni għall-importazzjoni fil-Komunità ta' prodotti tal-laħam li jiġu minn bovini, porċini, ovini, kaprini, solipedi domestiċi, annimali tal-kaċċa mrobbija, fniek domestiċi u annimali tal-kaċċa salvaġġi.
(3)
Iċ-ċertifikat mudell tas-saħħa għandu jiġi emendat biex jiffaċilita l-ħidma ta' TRACES stabbilita skond id-Deċiżjoni tal-Kummissjoni 2003/623/KE tad-19 ta' Awissu 2003 li tikkonċerna l-iżvilupp ta' sistema veterinarja kkompjuterizzata integrata magħrufa bħala Traces (4).
(4)
Huwa xieraq li jiġi stabbilit perjodu ta' tranżizzjoni li matulu ċertifikati maħruġa taħt ir-regoli ta' qabel jistgħu jkomplu jintużaw.
(5)
Id-Deċiżjoni 2005/432/KE għandha għalhekk tiġi emendata skond dan.
(6)
Il-miżuri previsti f'din id-Deċiżjoni jaqblu ma' l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/432/KE hija emendata kif ġej:
(1)
L-Artikoli 2 u 3 huma mibdula b'dan li ġej:
“Artikolu 2
Definizzjoni ta' prodotti tal-laħam
Għall-għanijiet ta' din id-Deċiżjoni, għanda tapplika d-definizzjoni ta' prodotti tal-laħam kif stabbilita fil-punt 7.1 ta' l-Anness I tar-Regolament (KE) Nru 853/2004.
Artikolu 3
Kunidizzjonijiet li jikkonċernaw l-ispeċi u l-annimali
L-Istati Membri għandhom jiżguraw li l-kunsinni tal-prodotti tal-laħam importati fil-Komunità huma ġejjin mil-laħam jew mill-prodotti tal-laħam mill-ispeċijiet jew mill-annimali li ġejjin:
(a)
tjur domestiċi ta' l-ispeċijiet li ġejjin: tjur domestiċi, dundjani, tiġieġ tal-kina, wiżż u papri;
(b)
annimali domestiċi ta' l-ispeċijiet li ġejjin: annimali bovini, inklużi l-Bubalus bubalis u l-Bison bison, il-ħnieżer, in-nagħaġ, il-mogħoż u s-solipedi;
(ċ)
annimali tal-kaċċa mrobbija u fniek domestiċi kif definiti fil-punt 1.6 ta' l-Anness I tar-Regolament (KE) Nru 853/2004;
(d)
annimali tal-kaċċa salvaġġi kif definiti fil-punt 1.5 ta' l-Anness I tar-Regolament (KE) Nru 853/2004.”
(2)
L-Anness III jinbidel bit-test ta' l-Anness I ta' din id-Deċiżjoni.
(3)
L-Anness IV jinbidel bit-test li hemm fl-Anness II għal din id-Deċiżjoni.
Artikolu 2
Din id-Deċiżjoni għandha tgħodd mill-1 ta' Marzu 2007.
Madankollu, ċertifikati dwar is-saħħa pubblika u saħħet l-annimali maħruġa qabel id-data ta' l-applikazzjoni ta' din id-Deċiżjoni jistgħu jintużaw sa l-1 ta' Ġunju 2007.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, 17 ta' Novembru 2006.

Labels: 3
17
5
6